૧૯૯૮થી મિની વર્લ્ડ કપ સમાન આ વન ડે ટ્રોફી રમાતી આવે છે, જેમાં ૮ ટીમ વચ્ચેની ટક્કર કસોકસની બની રહે છે, કારણ કે આ ટુર્નામેન્ટમાં સેમિ ફાઈનલમાં પહોંચવા ફક્ત ત્રણ લીગ મેચ રમવાનો મોકો મળે છે, જેમાં એકાદ હારથી પણ નોક આઉટના દ્વાર બંધ થઈ જવાની શક્યતા હોય છે. આ વખતની ચેમ્પિયન્સ ટ્રોફીમાં પણ અનેક નાટકીય ચઢાવ-ઉતાર જોવા મળ્યા. આખરે જ્યારે અંતિમ પડાવ આવ્યો ત્યારે પાકિસ્તાને સહુને ચોંકાવીને બાજી મારી લીધી. પાક.ની જીતથી ફરી એકવાર સાબિત થયું છે કે ક્રિકેટની રમતમાં સૌથી વધુ અનિશ્ર્ચિતતા છે. પાકિસ્તાન વિજેતા બનશે તેવી આગાહી કોઈ ક્રિકેટ પંડિતે પણ કરી ન હતી. ભારત ઓસ્ટ્રેલિયા વિજેતા બનશે તેવી આગાહી. કોઈ ક્રિકેટ પંડિતે કરી ન હતી. ભારત ઓસ્ટ્રેલિયા અને દક્ષિણ આફ્રિકા પર દાવ લાગી રહ્યા હતા, પણ પાકિસ્તાન સડસડાટ ચેમ્પિયન બની ગયું. હાર-જીત કોઈપણ ખેલનો એક ભાગ હોય છે અને અજેય લાગતી ટીમ અને ખેલાડીઓ પણ હારી જતા હોય છે. આમ છતાં ચેમ્પિયન્સ ટ્રોફીની હારને ભારતે અવગણવી પણ ન જોઈએ. ક્રિકેટ બોર્ડ કે ટીમના રાજકારણમાં ક્રિકેટને નુકસાન થતું હોય તો તેનો ઇલાજ થવો જોઈએ. ટીમનું મનોબળ અને એકતા બરકરાર રહે તો જ ખેલાડીઓ દેશને ગૌરવ અપાવતા રહી શકાશે. એક રીતે જોઈએ તો ક્રિકેટની રમતને ચેમ્પિયન્સ ટ્રોફી દ્વારા ફખર ઝમન, હસન અલી, મોહમ્મદ આમિર જેવા નવા નાયકો મળ્યા છે, તો કેટલાક અનુભવી ખેલાડીઓની નિષ્ફળતાએ તેમના માટે ૨૦૧૯ના વર્લ્ડ કપ રમવા પર સવાલ ઊભા કર્યા છે. ભારતની જ વાત કરીએ પૂર્વ સુકાની મહેન્દ્રસિંહ ધોની, યુવરાજ સિંઘ અને સ્ટાર ઑફ સ્પીનર રવિચંદ્ર અશ્ર્વિનની ક્ષમતા પર આંગળી ચીંધાઈ રહી છે. આ ત્રણેય ખેલાડી મહાન છે, પણ ચેમ્પિયન્સ ટ્રોફીમાં તેઓ ટીમ સંયોજનમાં યોગ્ય સાબિત થઈ શક્યા નથી. યુવીના પાકિસ્તાન સામેની પ્રથમ લીગ મેચની ઇનિંગ જરૂર વિજયી સાબિત થઈ હતી, પણ તે સાતત્ય ખોઈ બેઠો છે અને ફિલ્ડિંગ પણ નબળી પડી છે. ધોની પાસે હવે પહેલાં જેવો ફિનિશરનો ટચ રહ્યો નથી. જ્યારે અશ્ર્વિન ફરી એકવાર ઉપખંડ બહારની વિકેટો પર નિષ્ફળ પુરવાર થયો છે. અત્રે એ ઉલ્લેખનીય રહેશે કે આગામી વર્લ્ડ કપ ૨૦૧૯માં ઇંગ્લેન્ડની ધરતી પર જ રમાવાનો છે. આથી ભારતે આવતાં બે વર્ષ સુધી વર્લ્ડ કપને ધ્યાને રાખીને પ્રયોગ કરતા રહેવું પડશે. આટલું જ નહીં ભવિષ્યમાં આવા કોઈપણ પ્રકારના વિવાદોથી ટીમના પ્રદર્શન ઉપરમ માઠી અસરો ન થાય તેની તકેદારી પણ માટે ક્રિકેટ બોર્ડ જવાબદારી બનશે.